Predkladacia správa


Návrh zákona o ochrane, podpore a rozvoji verejného zdravia a o zmene a doplnení niektorých zákonov sa predkladá na základe Plánu legislatívnych úloh vlády SR na rok 2007. 

V rámci Programového vyhlásenia vlády sa veľký dôraz klade na presadzovanie orientácie zdravotníctva na prevenciu, podporu celospoločensky najdôležitejších preventívnych programov,  ako aj na zvýšenie významu verejného zdravotníctva pre zachovanie zdravia občanov. Inštitúcie verejného zdravotníctva musia svojimi aktivitami a komplexnou odbornou činnosťou minimalizovať pôsobenie rizikových faktorov na zdravie obyvateľov, čím možno dosiahnuť skvalitnenie života a predĺženie ľudského veku. Zachovanie a zlepšenie zdravia je najlepšou investíciou pre silnú ekonomiku a spokojnú spoločnosť.

Problematika ochrany, podpory a rozvoja verejného zdravia je  v  súčasnosti upravená v zákone č. 126/2006 Z. z. o verejnom zdravotníctve a o zmene a doplnení niektorých zákonov a v nariadeniach vlády vydaných na jeho vykonanie. 


Vo vzťahu k právu Európskej únie je potrebné poukázať na počet smerníc EÚ  týkajúcich sa verejného zdravia, ktoré sú obsiahnuté v troch kapitolách acquis communautaire a dotýka sa aj ďalších kapitol. 


Významnými dokumentmi, ktorých prvky a hodnoty sa premietajú v návrhu zákona o ochrane, podpore  a rozvoji verejného zdravia, sú rozhodnutie Európskeho parlamentu číslo 1786/2002 z 23. septembra 2002 o prijatí programu Komunitných akcií na poli verejného zdravia na roky 2003-2008 ako aj Druhý akčný program spoločenstva v oblasti zdravia (200702013) (Rozhodnutie Európskeho parlamentu a Rady), podľa ktorého spoločenstvo môže svojou činnosťou v oblasti verejného zdravia prispieť k ochrane zdravia a bezpečnosti občanov. Najvýznamnejším dokumentom však zostáva program Svetovej zdravotníckej organizácie Zdravie 21.  Základnými hodnotami týchto dokumentov sú čo najvyššia úroveň  zdravia pre všetkých, rovnosť v zdraví, právo na zdravé determinanty zdravia, právo na zdravie v každom veku a zodpovednosť celej spoločnosti za zdravie hľadiac pritom vždy na dôstojnosť a výnimočnosť každého človeka.


Návrh zákona v porovnaní s platnou právnou úpravou zachováva počet a  sídla úradov verejného zdravotníctva a medzi orgány verejného zdravotníctva. mimo rezortu zdravotníctva zaraďuje Ministerstvo vnútra Slovenskej republiky, Ministerstvo obrany Slovenskej republiky, Ministerstvo dopravy, pôšt a telekomunikácií Slovenskej republiky a Slovenskú informačnú službu.
Návrh zákona najmä rozširuje základné pojmy používané v návrhu zákona, upresňuje pôsobnosť úradov verejného zdravotníctva a  precizuje pôsobnosť orgánov verejného zdravotníctva mimo rezortu zdravotníctva, upresňuje povinnosti jednotlivých subjektov a s tým súvisiace sankcie, rozširuje vydávanie osvedčení o odbornej spôsobilosti na niektoré druhy činností (napríklad prevádzkovanie pohrebiska). Základným cieľom predkladaného návrhu zákona je odstránenie aplikačných problémov, ktoré sa vyskytli v praxi v období od prijatia zákona č. 126/2006 Z. z. 

Štruktúra návrhu zákona zohľadňuje význam prevencie ochorení a predstavuje systematické usporiadanie problematiky ochrany, podpory a rozvoja verejného zdravia, ktoré je tiež významné z hľadiska správneho uplatňovania zákona v praxi.

Návrh zákona o ochrane, podpore a rozvoji verejného zdravia a o zmene a doplnení niektorých zákonov v niektorých svojich častiach vychádza z tých ustanovení zákona č. 126/2006 Z. z. o verejnom zdravotníctve, ktoré majú svoje opodstatnenie a ich aplikácia v praxi nespôsobuje problémy,  avšak vzhľadom na rozsah zmien a formálne zmeny týkajúce sa štruktúry, bolo nevyhnutné vypracovať nový návrh zákona.


Vzhľadom na široký rozsah problematiky návrh zákona obsahuje splnomocnenie na vydanie všeobecne záväzných právnych predpisov, ktoré budú obsahovať podrobnejšiu úpravu problematiky upravenej v návrhu zákona.

Návrh zákona o ochrane, podpore a rozvoji verejného zdravia nepredpokladá zvýšené nároky na štátny rozpočet, rozpočty obcí alebo rozpočty vyšších územných celkov. 



Návrh zákona bol predložený v rámci pripomienkového konania celkom 52 pripomienkujúcim orgánom. Vyhodnotenie pripomienkového konania je súčasťou materiálu. Návrh zákona bol predložený na rokovanie Rady hospodárskeho a sociálneho partnerstva Slovenskej republiky dňa 15. marca 2007.

Návrh zákona prerokovala Legislatívna rada vlády Slovenskej republiky dňa 3. apríla 2007; jej pripomienky a odporúčania sú v návrhu zákona zapracované.

